Eestil on võimalused täita kõik Maastrichti kriteeriumid ja võtta euro kasutusele 2011. aastal. Samas on eelarvekriteeriumi täitmisega seotud mitu ohtu nagu kohalike omavalitsuste eelarvepuudujäägi suurenemine ja mittemaksuliste tulude alalaekumine. Kui euro kasutuselevõtt peaks edasi lükkuma, taastub majandus aeglasemalt. Seega tuleb jätkata tööd, et hoida selle ja järgmise aasta eelarvepuudujääk alla 3% SKPst. Eelarveseisu on parandatud ka mitme ajutise meetme abil. Seetõttu tuleb üle vaadata nii järgnevate aastate kulutuste tase kui ka tulubaas, et tagada eelarve tasakaal pikemas perspektiivis.